
EHDOTUKSET
Kalatalousvaliokunta pyytää asiasta vastaavaa talousarvion valvontavaliokuntaa sisällyttämään seuraavat ehdotukset päätöslauselmaesitykseen, jonka se myöhemmin hyväksyy:
1.	panee merkille tilintarkastustuomioistuimen kertomuksen Euroopan kalastuksenvalvontaviraston tilinpäätöksestä varainhoitovuodelta 2022, viraston vuotuisen toimintakertomuksen varainhoitovuodelta 2022 sekä viraston hallintoneuvoston analyysin ja arvion kyseisestä kertomuksesta;
2.	on tyytyväinen tilintarkastustuomioistuimen lausumaan, jonka mukaan viraston tilinpäätös 31. joulukuuta 2021 päättyneeltä varainhoitovuodelta on unionin varainhoitoasetuksen ja komission tilinpitäjän vahvistamien kirjanpitosääntöjen mukainen; panee merkille tilintarkastustuomioistuimen tekemät huomautukset julkisista hankintamenettelyistä, hallinto- ja valvontajärjestelmistä ja määrärahasiirtojen käytöstä;
3.	toteaa, että varainhoitovuotta 2022 leimasi elpyminen covid-19-pandemian vaikutuksista kahteen edelliseen varainhoitovuoteen, ja samalla EFCAn määrärahat ja resurssit kasvoivat edelleen vuoden 2022 yhtenäisessä ohjelma-asiakirjassa esitettyjen lisätehtävien ja -hankkeiden varalle; huomauttaa, että Ukrainan sota saattoi vaikuttaa joidenkin varojen ja velkojen kirjaamiseen ja arvostamiseen taseessa sekä joihinkin myöhempien tilikausien tuloslaskelmaan kirjattuihin tuottoihin ja kuluihin;
4.	toteaa, että virasto sai vuonna 2022 unionin yleisestä talousarviosta 29,34 miljoonan euron rahoitusosuuden, mikä merkitsee 40 prosentin lisäystä vuoteen 2021 verrattuna; huomauttaa, että sekä viraston vuotuinen talousarvio että sen henkilöstömäärä ovat yksi unionin virastojen alhaisimmista siitä huolimatta, että henkilöstötaulukkoa on kasvatettu;
5.	antaa tunnustusta siitä, että virasto pystyi varainhoitovuonna 2022 panemaan täytäntöön 95,4 prosenttia vuotuisesta työohjelmastaan; panee merkille, että virasto pystyi hoitamaan tehtävänsä ja toteuttamaan talousarvionsa suunnitellusti ja että talousarvion yleinen toteutusaste oli 99,4 prosenttia maksusitoumusten osalta ja 57,8 prosenttia maksujen osalta ja että jälkimmäinen luku on huomattavasti alhaisempi kuin edellisenä vuonna; panee merkille viraston selityksen, että vähennys johtuu pääasiassa ajallisesta katkoksesta kolmen merivartioaluksen käyttöönotossa;
6.	palauttaa mieliin viraston keskeisen panoksen yhteisen kalastuspolitiikan täytäntöönpanossa, erityisesti kalastuksenvalvonnassa ja laittoman, ilmoittamattoman ja sääntelemättömän kalastuksen torjunnassa; panee tyytyväisenä merkille viraston vuokraaman merivartioaluksen vahvistamisen kalastuksen valvonnan ja tarkastusten toteuttamiseksi unionin vesillä ja kansainvälisillä vesillä sekä kansallisten viranomaisten tukemiseksi; painottaa, että virasto on osallistunut suuriin laittoman kalastuksen vastaisiin kansainvälisiin liittoumiin, kuten PESCAO-operaatioon;
7.	korostaa, että kalastustoiminnan valvonnasta vastaavat ensisijaisesti jäsenvaltiot, kun taas viraston tehtävät ovat luonteeltaan tukevia; korostaa, että äskettäin hyväksytty kalastuksenvalvonta-asetusten tarkistus kasvattaa viraston työmäärää tukitehtävissä; painottaa, että olisi epäjohdonmukaista olla osoittamatta riittäviä resursseja lisääntyvien velvoitteiden täyttämiseen; korostaa siksi, että virastolla on tulevina vuosina oltava käytettävissään riittävät taloudelliset ja henkilöstöresurssit;
[bookmark: _GoBack]8.	toteaa, että vuonna 2022 virasto raportoi 47 592 (merellä tai maissa) tehtyä tarkastusta, joiden perusteella havaittiin 5 167 epäiltyä rikkomusta, mikä merkitsee 11 prosentin vähennystä tarkastusten määrässä ja 28 prosentin lisäystä epäiltyjen rikkomusten määrässä verrattuna vuoteen 2021; huomauttaa, että havaittu väheneminen ei välttämättä liity siihen, että jäsenvaltiot olisivat vähentäneet valvontatoimiaan; kehottaa virastoa toimittamaan yksityiskohtaisempia tietoja muutosten syistä; huomauttaa, että tarkastuksilla ja muilla seurantatoimilla on keskeinen rooli paitsi kalakantojen asianmukaisessa hoidossa myös unionin kalastajien tasapuolisten toimintaedellytysten varmistamisessa;

9.	korostaa LIS-kalastuksen torjunnan osalta, että virastolla on tärkeä rooli laittoman kalastuksen torjuntaa koskevien EU:n valvontajärjestelmien laajempaan ja yhdenmukaiseen soveltamiseen kannustamisessa;
10.	panee merkille, että virasto on jatkanut yhteistyötä Euroopan raja- ja merivartioviraston (Frontex) ja Euroopan meriturvallisuusviraston (EMSA) kanssa rannikkovartiostotoimintoja toteuttavien kansallisten viranomaisten tukemiseksi asetuksen (EU) 2019/473 8 artiklan mukaisesti; pitää tätä yhteistyötä esimerkkinä unionin virastojen välisestä synergiasta ja toteaa, että sen olisi toimittava innoituksen lähteenä muiden alojen virastoille; kehottaa virastoa jatkamaan ponnistelujaan tältä osin ja katsoo, että olisi asianmukaista myös lisätä viraston ja Euroopan ympäristökeskuksen välistä yhteistyötä;
11.	korostaa viraston roolia valmiuksien kehittämisen ja koulutuksen tarjoamisessa kolmansille maille ja viraston keskeistä roolia tasapuolisten toimintaedellytysten varmistamisessa kaikkien rannikkovaltioiden kesken;
12.	panee merkille, että 31. joulukuuta 2022 kaikki henkilöstötaulukon virat/toimet olivat täytettyinä ja että unionin talousarviossa hyväksytyistä 77 väliaikaisesta toimesta 74 oli täytettynä; toteaa, että henkilöstökulut kasvoivat 2,1 miljoonaa euroa vuoteen 2021 verrattuna;
13.	panee merkille, että viraston periaatteena on edistää henkilöstön yhdenvertaista kohtelua ja että sen tavoitteena on sukupuolten tasapuolinen edustus sekä lukumäärän, palkkaluokkien että vastuutasojen osalta; pitää valitettavana, että naisten osuus palkkaluokan AD 8 tai sitä korkeampien palkkaluokkien henkilöstöstä oli vain 38 prosenttia ja ettei tilanne ole muuttunut vuodesta 2021; toteaa, että on tehtävä enemmän tasapuolisen edustuksen saavuttamiseksi johtotasolla; toistaa virastolle antamansa kehotuksen tehostaa sukupuolten tasapuolista edustusta koskevien toimintaperiaatteidensa mukaisia toimia, jotta voidaan edistää yhdenvertaisuutta myös johtotasolla;
14.	korostaa myös, että tasapainoinen maantieteellinen edustus henkilöstössä on tärkeää, jotta voidaan saavuttaa yksi komission perustavanlaatuisista tavoitteista eli olla lähellä kansalaisia ja heijastaa jäsenvaltioiden monimuotoisuutta;
15.	kehottaa virastoa edelleen päivittämään säännöllisesti tiedot asiaankuuluvista pääjohtajan ja henkilöstön kokouksista unionin toimintapolitiikkojen laatimiseen ja täytäntöönpanoon osallistuvien organisaatioiden tai itsenäisten ammatinharjoittajien kanssa ja asettamaan nämä tiedot julkisesti saataville, jotta varmistetaan täysi avoimuus ja luottamus viraston toimintaan;
16.	ehdottaa, että viraston pääjohtajalle myönnetään vastuuvapaus viraston talousarvion toteuttamisesta varainhoitovuonna 2022.

